রাজ্যে ফের বাস ধর্মঘটের ডাক। ভাড়াবৃদ্ধির দাবিতে আগামী ১ এবং ২ ফেব্রুয়ারি কলকাতা-সহ গোটা রাজ্যে বাস ধর্মঘটের ডাক দিয়েছে বাস এবং মিনিবাস মালিক সংগঠনগুলি। 
কলকাতার বাস, মিনিবাস মালিকদের দু’টি প্রধান সংগঠন ছাড়াও দূরপাল্লার বাস এবং জেলার বিভিন্ন বাস-মিনিবাস মালিক সংগঠনগুলি এই ধর্মঘটে অংশগ্রহণ করছে। সব মিলিয়ে প্রায় বিয়াল্লিশ হাজার বাস এবং মিনিবাস ওই দু’দিন চলবে না বলে বাস মালিকরা দাবি করেছেন। 
বাস মালিকদের দাবি, যে হারে ডিজেলের দাম বেড়েছে, তাতে বর্তমান ভাড়ায় কোনওভাবেই আর বাস চালানো সম্ভব হচ্ছে না। 
জয়েন্ট কাউন্সিল অফ বাস সিন্ডিকেটের সাধারণ সম্পাদক তপন বন্দ্যোপাধ্যায় জানিয়েছেন, ভাড়া বৃদ্ধির জন্য গত ৫ জানুয়ারি পরিবহণমন্ত্রী শুভেন্দু অধিকারীকে চিঠি দেওয়া হয়েছিল। ১৮ তারিখ পর্যন্ত সময় দেওয়া হয়। সরকারের তরফে সাড়া না পেয়েই তাঁরা ধর্মঘটের ডাক দিলেন। 
শেষ বার ২০১৪ সালের সেপ্টেম্বর মাসে বাস ভাড়া বেড়েছিল। এবার ভাড়াবৃদ্ধির জন্য ফের মুখ্যমন্ত্রী মমতা বন্দ্যোপাধ্যায়ের হস্তক্ষেপ দাবি করেছেন বাস মালিকরা। 

এই বিষয়ে অন্যান্য খবর

১ এপ্রিল থেকে বাস-ট্যাক্সিতে দু’টি সুবিধা থাকতেই হবে, সরকারের সুরক্ষা-নির্দেশ


সাম্প্রতিককালে একাধিক বার বাস ধর্মঘট ডেকেও শেষ পর্যন্ত পিছিয়ে এসেছেন বাস মালিকরা। তবে, এবারে ভাড়া না বাড়ালে কোনও পরিস্থিতিতেই তাঁরা ধর্মঘট প্রত্যাহার করবেন না বলে হুমকি দিয়েছেন বাস মালিক সংগঠনের নেতারা। তপনবাবু বলেন, ‘‘আমাদের দেওয়ালে পিঠ ঠেকে গিয়েছে। আর পিছিয়ে আসার প্রশ্নই উঠছে না।’’